
Maša in slovesnost ob koncu vojne za Slovenijo

Ljubljana, stolnica, 8. julija 2025
Spoštovani gospod vikar, dragi sestre Slovenke, bratje Slovenci, spoštovani svojci umrlih v vojni za Slovenijo, veterani vojne za Slovenijo, domoljubi in demokrati!

Hvala gospod vikar za to daritev in za Vaše osebno pričevanje in pozorne besede.
Ja, bila je vojna. Vojna, ki se je končala z zmago. 
Slovenski narod je v dvajsetem stoletju doživel tri vojne. V prvi in drugi svetovni vojni so naši možje in fantje v desettisočih umirali na različnih frontah in za različne interese. 
V vojni za Slovenijo je šlo samo za eno fronto in eno voljo. Obramba, ki smo jo organizirali po vojni napovedi z razorožitvijo Slovenije po 16. maju 1990, je bila namenjena zavarovanju plebiscitarne volje slovenskega naroda, da hoče živeti v svoji suvereni in demokratični državi. 
Prvi svetovni vojni je sledil razpad Avstroogrske in razkosanje slovenskega narodnega telesa na tri dele in tri države. Po drugi svetovni vojni, po zlomu fašizma in nacizma, ni sledila svoboda, ampak komunistični totalitarni red. Resnično svobodo so prinesle šele demokratične volitve, na katerih je zmagal Demos z državotvorno idejo, proglasitev države in zmaga v vojni za Slovenijo. V tej vojni smo obranili komaj proglašeno Republiko Slovenijo, dosegli po njej mednarodno priznanje in jo postavili na politični zemljevid sveta. Žrtve, ki se jim danes hvaležno klanjamo, so umrle za svobodno Slovenijo in v bran evropskih vrednot, katerih temelj je spoštovanje dostojanstva človeka in narodov. 
Petintridesetletnice zmage v vojni za Slovenijo se spominjamo osemdeset let po koncu druge svetovne vojne, z zavestjo o žrtvah, trpljenju in travmah, ki so povezane z njo in s komunistično revolucijo. 
Nobena od treh vojn se ne bi zgodila, če ne bi šlo za voljo po oblasti in prevladi. S proglasitvijo samostojne in demokratične slovenske države ter z zmago v vojni zanjo smo politiko vrnili v območje kulture in služenja skupnemu dobremu.
Te vojne in žrtev ne bi bilo, če bi pred petintridesetimi leti centralna oblast v Beogradu spoštovala lastno ustavo, ki je vsebovala pravico do samoodločbe.
Hvala vsem, ki ste ali so kakorkoli in kjerkoli prispevali k temu, da živimo z dostojanstvom naroda z lastno državo. 
Naj raste Slovenija iz vrednot, ki so nas enotile na poti v osamosvojitev.
Bog živi Slovenijo!
Lojze Peterle

***

Matej Jakopič, vojaški vikar
Spoštovani sobratje duhovniki in diakoni. Spoštovani vsi domoljubi, ki ste se prišli zahvalit v ljubljansko stolnico za 34 let miru v raju pod Triglavom.

Goriški Slavček, Simon Gregorčič, je pred 110 leti zapisal naslednji verz:

Učakal rad bi srečni dan, dan našega združenja, bi zrl, kako en krov prostran, čez dom se ves razpenja: Naš prapor bi na križ pripel, dom blagoslovil bi vesel: »Bog živi vse Slovene, pod streho hiše ene!«
Sanje prednikov so se uresničile pred 34 leti. In prav vi, tukaj zbrani, najbolje pomnite, kaj vse je bilo potrebno, da so sanje rodov zagledale luč samostojnosti, da je beseda meso postala. Prav vsak iz med vas, bi lahko s svojega zornega kota

oplemenitil zgodovinski spomin osamosvojitvenih bojev.

Dovolite, da z vami delim spomin, takratnega političnega nedonošenčka, ki ni razumel znamenja časov, po 34. letih pa je v vlogi vojaškega vikarja. Mizar, 25. 12. 1990 vpoklican v JLA, informacijska blokada, pred TV gledali prvi neposredni prenos zalivske vojne v aprilu 1991, kurirski vod, po oddaji zaprte kuverte na domu oficirja JLA ob vrnitvi v Šentvid pred Banko Slovenije naletel na dva policaja z avtomati v rokah, straža v vojašnici Šentvid, vojna, pripor do 8. avgusta 1991, izpust domov.

Vojna je uradno trajala deset dni, čeprav vemo, kako so se priprave za posameznike Manevrske strukture in narodne zaščite v kočevskih gozdovih začele že mnogo prej v letu 1990, ko je bil v sneženem postroju v Kočevski Reki 17. decembra 1990 izrečen stavek: Danes je prvič zadišalo po Slovenski vojski. Kot uradni začetek vojne se šteje 27. junij 1991, ko so oklepniki Jugoslovanske ljudske armade (JLA) ob 1.15 ponoči pri Metliki prestopili slovensko–hrvaško mejo. Že dan prej, 26. junija 1991, so se proti mejnim prehodom na slovensko–italijanski meji začeli valiti tanki reškega korpusa. JLA naj bi operacijo na Slovenijo izvedla razmeroma hitro in brez prevelikih zapletov. Njen napad ni povzročil posebnega presenečenja, saj se je ves čas pričakoval. Drugi dan vojne, 28. junija 1991, so potekali hudi spopadi na mejnih prehodih. Tretji dan je šlo za spopade na glavnem slovenskem letališču. Četrti dan so se nadaljevali boji za zasedbo mejnih prehodov kot so Karavanke in Gornja Radgona. Peti dan vsi boji od Medvedjeka do Krakovskega gozda. Šesti dan boji na Prilipah pri Brežicah, Fernetiči, Ortnek, Ribnica, Borovnica, Zgornja Ložnica. Sedmi dan, zavzetje prej omenjenih skladišč orožja in streliva JLA. Osmi dan vojne je bil v znamenju prvih umikov JLA nazaj v vojašnice v spremstvu Teritorialne obrambe in milice. Deveti in deseti dan vojne je še prihajalo do provokacij s strani JLA, na katere pa slovenska stran ni odgovarjala s silo. Tako je slovenskim silam Teritorialne obrambe, slovenske milice, civilni obrambi in drugim, uspelo zaustaviti agresijo JLA in jo stisniti v kot.

Vseskozi je bila, poleg vojaške obrambe samostojnosti in suverenosti Slovenije, ne delu tudi diplomacija, tudi cerkvena z nadškofom Alojzijem Šuštarjem na čelu. Diplomacija je svoj Cull men rezultirala 7. julija 1991 na Brionih, kjer se je odvil sestanek slovenskega vodstva z evropsko trojko in s predstavniki SFRJ, tudi Hrvaške. Trda pogajanja, katera ste izvajali nekateri tukaj prisotni, so rodila Brionsko deklaracijo v znamenitih šestih točkah: Določitev režima na mejah, carine, nadzor zračnega prometa, varnost na mejah, drugi načini prekinitve ognja in poglavje o ujetnikih. Vse vsebine je po burni razpravi 10. julija 1991 potrdila tudi Skupščina RS. Po tej Bionski izjavi se je 12. julija začelo načrtno in postopno odpuščanje ali demobilizacija enot Teritorialne obrambe RS in milice. Ostale so le še dežurne enote. Dokončen poraz politike vojaškega vrha JLA je pomenil sklep predsedstva SFRJ o umiku JLA iz RS v treh mesecih. Kot je zapisal v Slovenski kroniki XX. stoletja 1945–1991 Janez Janša, so bili beograjski generali prisiljeni zaprositi za podaljšanje roka umika iz SLO, ki je bil predviden za 18. oktober 1991. Dejansko praznujemo dan suverenosti teden dni kasneje, ko je 26. oktobra 1991 generalmajor Janez Slapar v koprskem pristanišču na slovesnem postroju TO in milice poročal takratnemu predsedniku o odhodu zadnjega vojaka JLA iz Slovenije.

Žal v Sloveniji ne praznujemo konca osamosvojitvenih bojev kot državni praznik. Morda ga kdaj bomo. V vseh normalnih državah, z Rusijo na čelu, imajo za največji praznik Dan zmage ... mi pa ...

Na to dogajanje poglejmo tudi z duhovnega vidika, vidika današnje dnevne Božje besede iz prve Mojzesove knjige. Jakob je zgodaj vstal, vzel ženo, dekle, sinove in prebredel reko. Z družino vred je čez reko spravil tudi vse kar je imel. Ostal je sam. Tedaj se je z njim, vse do jutranjega svita, začel bojevati mož. Ko je videl, da ga ne more premagati, ga je udaril v kolk, tako, da se je Jakobu kolk izpahnil. Mož pa je proti jutru prosil ranjenega Jakoba, ki se ni predal: spusti me, sonce že vzhaja. Jakob mu reče: Ne spustim te, če me ne blagosloviš. Mož vpraša Jakoba: Kako se imenuješ? Odgovoril je: Jakob. Nato je rekel: Ne imenuj se več Jakob, ampak Izrael, kajti bojeval si se z Bogom in z ljudmi ter si zmagal. In Jakob, ki ga je Bog preimenoval v Izrael, je s šepajočim kolkom odšel preko reke k svoji ženi in sinovom.

Ali se nismo tudi mi pred 34. leti kakor Jakob borili proti takratnemu največjemu božanstvu partiji in JLA? Ali nismo tudi mi, kakor Jakob zaščitili svojih žena in otrok, čeprav jih je 17 na slovenski strani dalo svoja življenja? Ali nismo tudi mi upoštevali moralnega načela o sorazmerni uporabi sile, da ni nihče izmed slovenskih Jakobov moral v Haag? Ali nismo mi, in naša generacija tista, ki imamo zgodovinsko čast prvič živeti v samostojni in suvereni državi kakor Jakob? In ne nazadnje, ali nismo bili, kakor Jakob, preimenovan v Izrael, tudi mi nekoliko ranjeni v kolk in šepamo še danes?

Kakor koli, dobri Bog, hvaležni se danes obračamo nate za mir v naši domovini Sloveniji in te prosimo za mir na 27 akutnih svetovnih žariščih, kjer potekajo spopadi, od Mjanmara, Jemna, Sudana, Gaze, Ukrajine in ostalih bojišč. Naj Marija, Kraljica miru, posreduje za nas.

Dovolite, da današnje praznovanje dneva zmage Republike Slovenije nad JLA zaključim z domoljubnim goriškim slavčkom: Le kam izginjaš, ljubi rod? Pognal si tukaj korenine. Ne daj, da jutri drug gospod z ognjišča tvojega te zrine. Amen.

***

Uroš Novak, generalni sekretar VSO
V imenu organizatorja, Združenja za vrednote slovenske osamosvojitve, bi se rad najprej zahvalil vojaškemu vikarju Mateju Jakopiču, Vojaškemu vikariatu Slovenske vojske in somaševalcem za današnjo zahvalno sveto mašo in še posebej stolnemu župniku Romanu Starcu, ki nam je z veseljem odprl vrata v ta božji hram. Prav tako hvala našim nocojšnjim pevcem Obrtniškemu mešanemu pevskemu zboru Notranjska, trobentaču Robertu Albrehtu in praporščakom Združenja VSO.

Spoštovani, z velikim ponosom in častjo se danes spominjamo 34. obletnice konca oboroženih spopadov in zmage v vojni za samostojno Slovenijo. Ta prelomni trenutek v naši zgodovini nas opominja na pogum, odločnost in enotnost, s katerimi smo si izborili svojo svobodo in neodvisnost.

Na današnji dan se zahvaljujemo vsem, ki so s svojo predanostjo, pogumom in žrtvovanjem prispevali k temu, da danes živimo v svobodni in suvereni državi. Ob tej priložnosti vas prosim, da se z minuto molka poklonimo vsem, ki so v vojni za samostojno Slovenijo izgubili največ – svoja življenja. Spomnimo se njihovega poguma, žrtvovanja in ljubezni do domovine – Slava jim.

Ob tej priložnosti se moramo zavedati tudi odgovornosti, ki jo prinaša svoboda. Naša naloga je, da ohranimo vrednote, za katere so se borili naši predniki, in da nadaljujemo graditi Slovenijo kot demokratično, pravično in uspešno državo za vse njene državljane.

V nadaljevanju slovesnosti vabim k mikrofonu našega velikega domoljuba in pesnika Toneta Kuntnerja, nato pa nam bo Obrtniški mešani pevski zbor Notranjska zapel pesem Domov v slovenski kraj. Pa prisluhnimo.

Združenje za vrednote slovenske osamosvojitve je ob 25. obletnici konca oboroženih spopadov v vojni za samostojno Slovenijo tukaj, v ljubljanski stolnici sv. Nikolaja, odkrilo spominsko ploščo. Na njej je zapisano:

V slavo večnega in troedinega Boga, v zahvalo za zmago v osamosvojitveni vojni 1991 in v trajen spomin na vse, ki so gradili slovensko krščansko izročilo, ki so v preteklosti branili in padli za očetnjavo, ki jim je nasilje treh totalitarizmov vzelo družino, dom, življenje in na vse, ki so ubranili plebiscitarno voljo slovenskega naroda Republiko Slovenijo, njeno suvereno državnost, neodvisnost in demokratičnost, svobodo, pravičnost in mir.

Obrambni minister v času vojne za Slovenijo Janez Janša je ob odkritju dejal, da ne obhajamo samo konca oboroženih spopadov v vojni za Slovenijo, ampak tudi dan, ko je Slovenija zmagala. »Obhajamo dan, ko so pogumni možje in fantje v tem času, ko smo razglasili samostojno Slovenijo, držali usodo te odločitve v svojih rokah in so to odločitev s svojim pogumom obvarovali«.

Sedaj pa prosim predsednika Združenja za vrednote slovenske osamosvojitve in predsednika prve demokratične vlade Republike Slovenije Lojzeta Peterleta, da z delegacijo položi spominski venec k obeležju Združenja VSO.

Spoštovani, k slavnostni besedi vabim predsednika Združenja za vrednote slovenske osamosvojitve in predsednika osamosvojitvene vlade Republike Slovenije Lojzeta Peterleta.

Spoštovane in spoštovani. Naj nas današnja obletnica spomni na moč enotnosti. Skupaj zmoremo premagati vse izzive in ustvariti svetlo prihodnost za nas in za prihodnje generacije. Zato moramo storiti vse, da bodo na dosežke osamosvojitvenih časov, to »visoko pesem slovenskega naroda« ponosne tudi generacije, ki prihajajo. Poslovili se bomo s pesmijo Toneta Kuntnerja in pesmijo Slovenska dežela v izvedbi Obrtniškega mešanega pevskega zbora Notranjska.

Bog našo nam deželo, Bog živi ves slovenski svet.

